Musiyum Gunung Mrapi

Arsitektur lan Tata Ruang 
Musiyum Gunung Mrapi nduwèni desain arsitektur sing adhédhasar filosofi budaya lokal. Bangunané kegambar kaya bentuk kerucut sing nggambaraké gunung lan makili struktur tradisional Jawa-Hindu; sirah, awak, lan sikil. Tata letak wangunan kasebut dirancang manut garis imajinèr saka "Gunung Merapi" nganti "Segara Kidul", sing nuduhaké konsep kosmologi Jawa. Ruang pamèran diperang dadi sawetara zona, kalebu zona sejarah letusan, zona edukasi kegunungapian, lan zona dokumenter.

Arsitektur iki uga dipengaruhi déning filosofi Tri Mandala, yaiku pambagian ruang utama, madya, lan nista, sing nggambaraké hamoni antarané alam, manungsa, lan spiritualitas.

Arsitektur iki ora mung ngandhut nilai estetika nanging uga nyampuraké fungsi lan spiritual, amarga tata ruangé diarahaké supaya pengunjung éling marang posisi alam lan budaya. Konsep wangunan iki uga nggabungaké nilai simbolis supaya bisa narik kawigatèn pengunjung saka latar budaya lan umur sing béda.

 Koleksi lan Fasilitas 
Musiyum iki nyedhiyakaké pirang-pirang kolèksi, kalebu foto lan video dokumentasi letusan "Gunung Merapi", model mini gunung berapi, alat peraga simulasi erupsi, lan perlengkapan mitigasi bencana. Ana uga mini teater sing nyedhiyakaké tontonan dokumenter edukatif. Renovasi sing ditindakaké ngasilaké tampilan anyar lan nambah daya tarik visual kanggo pangunjung.

Salah sawijining fasilitas anyar yaiku film "Cerita Langit" sing bisa ditonton pengunjung ing zona audiovisual. Film iki nampilaké kombinasi informasi ilmiah lan elemen budaya lokal. Musiyum uga dijangkepi fasilitas umum kayata mushola, kamar mandi, papan istirahat, lan area parkir. Kejaba saka fasilitas kasebut, musiyum uga nawakaké ruang informasi interaktif lan galeri foto lawas sing nuduhaké transformasi Gunung Merapi saka jaman ning jaman.

Saben taun, musiyum iki kerep dikunjungi siswa-siswa saka sekolah dasar nganthi perguruan tinggi kanggo nampa panjelasan langsung saka pemandhu musiyum lan nonton film edukatif. Kegiyatan edukasi kasebut kerep digandhèngaké karo sekolah lan komunitas lokal.

 Informasi Akses 
Musiyum Gunung Mrapi buka saben dina kecuali dina Senin. Jam operasional musiyum iki yaiku saka jam 08.00 nganti 15.30 WIB saben dina Selasa nganti Kemis lan dina Sebtu lan Minggu, déné khusus dina Jumat mung nganti jam 14.30 WIB. Kanggo tarif mlebu, wisatawan domèstik dikenani biaya Rp. 5.000, déné wisatawan mancanegara Rp. 10.000. 

Kanthi lokasi sing cedhak karo kawasan wisata Kaliurang, musiyum iki dadi salah siji titik mampir favorit kanggo wisatawan lokal lan nasiyonal. Keberadaané nyengkuyung pariwisata edukatif lan ekonomi warga sekitar. Musiyum iki gampang digayuh saka pusat kutha Yogyakarta, kira-kira 25 KM arah lor, lan bisa ditempuh nganggo kendaraan pribadi utawa angkutan umum. Lokasi sing strategis iki ndadekaké musiyum gampang diakses déning wisatawan lokal lan mancanegara.

 Rujukan 

Kategori:Musiyum ing Yogyakarta
Kategori:Gunung Merapi
Kategori:Kabupaten Sleman